  Виталий Пронин 18-тӥ-21-тӥ южтолэзезе Эстониын ортчизы удмурт культуралы сӥзем нуналъёс.Туэ удмурт культураез возьматыны дан усиз егит удмурт кырӟасьёслы: Алёна Тимерхановалы, Иван Котельниковлы, Павел Кутергинлы, Николай Анисимовлы но Мария Корепановалы. Ужрадъёс ортчизы Эстониысь пӧртэм сэрегъёсын: Таллин, Тарту, Выру каръёсын но фин-угор дуннелэн шоркараз, Обиница гуртын. Удмурт культуралы сӥзем нуналъёс Эстониын ӟеч сямлы пӧрмемын ини. Та бадӟым ужрадэз кема аръёс ӵоже радъя Fenno-Ugria огазеяськон. Со сяна, юрттӥськыны дась луо Эстониысь удмуртъёслэн огазеяськонъёссы: Таллинысь «Ошмес» но Тартуысь «Юмшан гур». Та нуналъёслэн валтӥсь ужпумзы - Эстониын улӥсьёсты ӵыжы-выжы луись калыклэн культураеныз тодматон, Эстониын улӥсь удмуртъёсын кусып возён, сое утён. Та нуналъёс Эстониысь удмуртъёслэсь нылпиоссэс удмурт культураен тодмато. Соослэн уго удмурт средае сюрыны луонлыксы ӧжыт.Егит артистъёс бы-дэстӥзы лымшор, уйпал удмуртъёслэсь кырӟанъёссэс, тодматӥзы крезен но арган гуръёсын калыкез шулдыртӥзы. Котькуд ӝыт йылпумъяськиз задор удмурт эктонъёсын но калык щудонъёсын. Тартуын возьматэмын вал «Шундыпиос» фильм.     Любовь Архангельская, Эстониын улӥсь удмурт:- Удмуртиысь лыктэм артистъёс милемлы сыӵе бадӟым шумпотон вайизы, соос тае асьсэос но уг валало. Ми Эстониын кемалась улӥськом, удмурт юмшанъёсты но вунэтӥм ни. Нырысетӥ ӝытэ ик соос милемлы эктонъёсты но кырӟанъёсты тодамы вайытӥзы. Тросэз эстон удмуртъёс бӧрдӥзы. Дорам бертыса, мон умме усьыны ӧй быгаты, диктофонэ гожтэм кырӟанъёсты кылзӥськыса, пуки. Нырысьсэ 5 ар куспын концертэ вуиз мынам ӟуч картэ но. Со, В. Высоцкиез но классика гуръёсты гинэ кылзӥськись адями, паймиз, синмаськиз удмурт артистъёслы но арган гуръёслы. Иван Котельников, Удмуртиысь арганчи, кырӟась:- Кунгож сьӧрын мон нырысьсэ вал. Эстония сюлмам усиз - мыным кельшизы отысь лулчеберет но калыклэн небыт сюлэмо луэмез. Милям концертъёсамы аншлаг вал. Калык, Эстониысь гинэ ӧз, Германиысь, Финляндиысь, Франциысь, Даниысь но лыктӥз.Николай Анисимов Туспуктэмъёсыз Любовь Архангельскаялэн Теги: удмурткультура Эстония  